ebh bank solgte usædvanligt mange aktier Kort før bank-lukketid for 14 dage siden bad ebh bank om akut hjælp fra Nationalbanken. Hvis der ikke blev tilført midler, ville ebh bank med hovedsæde i Fjerritslev ikke kunne overleve. I timerne op til blev der solgt usædvanligt mange ebh bank aktier, hvilket fik kurserne til at falde med 20 procent i et ellers stigende marked. Fondsbørsen fortalte, at man ville undersøge den usædvanlige handel, og at det ville tage nogle få dage. Nu, 14 dage efter, er undersøgelsen endnu ikke afsluttet, men TV2/Nord erfarer, at fondsbørsen i begyndelsen af næste uge sender sagen videre til Finanstilsynet. Ifølge finanskilder er det et udtryk for, at aktiehandlerne for 14 dage siden er mistænkelige og at der måske er tale om insiderhandel.

Opsummering:
Finanstilsynet bliver nu bedt om at kigge på de aktiehandler, der fandt sted i timerne op til ebh banks nødråb til Nationalbanken for to uger siden.